| DE EODEM REDDITU DATO AD CENSUM , AD VITAM HOMINIS . | Ego Simon de Villari notum facio omnibus presentes litteras inspecturis quod , de voluntate et assensu Ameline , uxoris mee , contuli fratribus militie Templi ducentas quinquaginta libras par ad emendos redditus ab eisdem , libere et absolute jure perpetuo possidendos . Iidem vero fratres , ejusdem collationis obtentu , concesserunt michi et prefate A . , uxori mee , ad vitam nostram , quiequid habent apud Villare Sancti Pauli et apud villam que vocatur Riu , videlicet , apud Villare , quadraginta solidos et novem denarios parisis , capitalis census et sex capones et duas gallinas et tres minas et dimidium avene ; que dimidia mina redditur in tercio anno et dicte tres mine quolibet anno redduntur , et septem modios vini , septem quartis minus , et omne foragium vini et roagium que habent de hospitibus suis in predictis villis manentibus , et duas vineas quas in dicta villa de Villari habent et omnia jura et justicias quas in dictis villis habent , videlicet in censualibus et omnibus hominibus suis de Villari , in quibus omnes justicias et jura habent , preterquam in domo Petri de Moysicourt et Reginaldi Majoris . Apud vero villam que vocatur Riu habent triginta quatuor solidos et septem denarios parisis capitalis census et medietatem minute decime ejusdem ville de Riu , ita quod , si alter nostrum decesserit , reliquo superstito , omnia supradicta nobis ab eisdem fratribus concessa superstes , quandiu vixerit possidebit . Hec autem nobis sub hiis conventionibus sunt concessa : pro nullo modo licebit nobis vel alteri nostrum res predictas vel aliquam earum nobis a prefatis fratribus predicto modo concessas , vendere vel donare , vel permutare , vel impignorare , vel in manum alterius aliquo modo ponere , sive heredis nostri , sive alterius cujuscumque . Preterea non licebit nobis , vel alteri nostrum ab hospitibus vel hominibus dictorum fratrum predictarum villarum presentibus vel futuris , ultra debita et consueta servicia , sive consuetudines , aliquid exigere vel extorquere , vel ipsos hospites vel homines contra justiciam aliter aggravare . Quod si forte nos vel aliquis nostrum facere presumpsimus , conquerentes super hiis ad predictos fratres , querimoniam de nobis impune deferre poterunt et nos vel alterum nostrum ab hujusmodi injuriis et gravaminibus , per thesaurarium domus Templi Parisiensis , qui pro tempore fuerit , desistere tenebimur . Si autem contigerit quod per manum mortuam vel per forefactum alicujus hominum predictorum , terre vel vinee , vel alie possessiones ad manus nostras , vel alicujus nostrum , deveniant , eo modo quo supradicta nobis a sepedictis fratribus sunt concessa , tenebimur . Tenemur etiam , ego Symon et A . , predicta uxor mea , fide media , omnes conventiones predictas et res nobis a prefatis fratribus prefato modo concessas tenere et fideliter conservare , nec permitemus homines sive hospites dictorum fratrum predictarum villarum possessiones suas in toto , vel in parte , in manum mortuam ponere , nisi de consensu dictorum fratrum . Post decessum autem nostrum omnia prenotata nobis a prefatis fratribus prefato modo concessa , cum fructibus illius temporis a nobis vel nostrum altero non perceptis , ad sepedictos fratres , absolute et libere revertentur . Volumus etiam quod nos vel alter nostrum , vel heredes nostri , vel alterius nostrum , vel quicunque alii successores , possimus compelli per censuram ecclesiasticam , ad observationem omnium premissorum . In cujus rei testimonium ego Symon predictus , de voluntate et assensu dicte A . , uxoris mee , présentes litteras sigilli mei munimine roboratas prefatis fratribus dignum duxi esse tradendas . Actum anno Domini Mº CCº tricesimo septimo , mense octobri .